নবাব (চলচ্চিত্র)

নবাব হচ্ছে ২০১৭ সালে মুক্তিপ্রাপ্ত জয়দীপ মুখোপাধ্যায় পরিচালিত ইন্দো-বাংলাদেশ যৌথ প্রযোজনার মারপিটধর্মী থ্রিলার চলচ্চিত্র। জাজ মাল্টিমিডিয়া ও এসকে মুভিজের ব্যানারে চলচ্চিত্রটি প্রযোজনা করেছেন আব্দুল আজিজ ও হিমাংশু ধানুকা। চলচ্চিত্রের কাহিনি লিখেছেন পেলে ভট্টাচার্য এবং যৌথভাবে চিত্রনাট্য লিখেছেন পেলে ভট্টাচার্য ও জয়দীপ মুখার্জী। এতে নাম ভূমিকায় অভিনয় করেছেন শাকিব খান। এছাড়া অন্যান্য প্রধান চরিত্রে অভিনয় করেছেন শুভশ্রী গাঙ্গুলী, রজতাভ দত্ত, সব্যসাচী চক্রবর্তী, অমিত হাসান, অপরাজিতা আঢ্য, ও খরাজ মুখোপাধ্যায়।
চলচ্চিত্রটি ২০১৭ সালে ২৬ জুন ঈদুল ফিতর উপলক্ষে বাংলাদেশে মুক্তি পায়। বাংলাদেশে ১২৮টি প্রেক্ষাগৃহে ছবিটি মুক্তি দেওয়া হয়। এবং ২০১৭ সালের ২৮ জুলাই ভারতে মুক্তি পায়।
সিবিআই অফিসার রাজিব চৌধুরী (শাকিব খান) জঙ্গিবাদ ও সন্ত্রাস দমনে বদ্ধ পরিকর। মুখ্যমন্ত্রী অনন্যা চ্যাটার্জি (অপরাজিতা আঢ্য) সন্ত্রাসী হামলা থেকে রক্ষা করার পর তাঁর নাম ছড়িয়ে পড়ে চারদিকে। বেশ কিছু নতুন দায়িত্ব দেওয়া হয় তাঁকে। একটি টেলিভিশন চ্যানেলের ক্রাইম রিপোর্টার সালমার (শুভশ্রী গাঙ্গুলী) উপর দায়িত্ব পড়ে রাজিব চৌধুরীর একটি সাক্ষাৎকার নেওয়ার। কিন্তু, কোনভাবেই তিনি ধরতে পারেন না তাঁকে। এক সময় দেখা হয়ে যায় তাঁদের। আগে থেকেই একে অপরকে চিনলেও পরে আবিষ্কৃত হয় সালমার সঙ্গে একই কলেজে পড়াশোনা করা নবাবই আসলে সিবিআই অফিসার রাজিব চৌধুরী। তাঁরা দুজন দুজনকে পছন্দ করতেন সেই কলেজ থেকেই। বিভিন্ন কারণে মাঝে বিচ্ছিন্ন হয়েছেন।
সালমার সঙ্গে প্রেমের সম্পর্কের শুরু হতে না হতেই ষড়যন্ত্রের শিকার হতে হয় রাজীব চৌধুরীকে। পুলিশের বড় অফিসার গৌতম হালদারের (রজতাভ দত্ত) মেয়ে মেঘলার খুন ও ধর্ষণের মামলায় জড়িয়ে দেওয়া হয় তাঁকে। জেলে নেওয়ার পথে পুলিশের গাড়ি থেকে রাজিব চৌধুরী পালিয়ে যান ষড়যন্ত্রের আসল হদিস বের করতে। তাঁর অসুস্থ মাকে কিডন্যাপ করে প্রতিপক্ষের লোকেরা তাঁকে দিয়ে মুখ্যমন্ত্রী অনন্যা চ্যাটার্জিকে হত্যা করার ষড়যন্ত্র করে। ক্রাইম রিপোর্টার সালমা সহায়তা করেন রাজিব চৌধুরীকে। অবশেষে, ষড়যন্ত্রের পর্দা সরে সব পরিষ্কার হয়ে যায়।
শুটিং শুরুর পূর্বে শাকিব খান মারপিটের দৃশ্যের জন্য কঠোর প্রশিক্ষণ গ্রহণ করেন এবং তার অপরাধ-দমন কর্মকর্তা চরিত্রে খাপ খাওয়াতে ২০ পাউন্ড ওজন কমান। ২০১৬ সালের ১৭ নভেম্বর বাংলাদেশের কক্সবাজারে চলচ্চিত্রটির চিত্রগ্রহণ শুরু হয়। প্রথম ধাপে টানা দশ দিন সেখানে শুটিং হয়। দ্বিতীয় ধাপে ১ ডিসেম্বর থেকে শুটিং হয় পশ্চিমবঙ্গের কোলকাতায়। ছবিটির মোট ৫০ দিনের শুটিং শেষ হয় ৩১ জানুয়ারি, ২০১৭। চলচ্চিত্রটি নির্মাণে ৪ কোটি টাকা ব্যয় হয়।
নবাব চলচ্চিত্রের সুর ও সঙ্গীতায়োজন করেছেন স্যাভি ও আকাশ। চলচ্চিত্রটির প্রথম গান "ষোলোআনা", যা প্রচারণামূলক ভিডিও হিসাবে ২০১৭ সালের ১ জুন ইউটিউবে প্রকাশ করা হয়। চলচ্চিত্রের দ্বিতীয় ভিডিও গান " যাবো নিয়ে", মুক্তি পায় ২০১৭ সালের ১০ জুন। এরপর এর তৃতীয় ও শেষ ভিডিও গান "ও ডিজে ও ডিজে" ২০১৭ সালের ১৮ জুন ইউটিউবে প্রকাশ করা হয়। পরবর্তীতে ভারতে মুক্তির আগে এটির চতুর্থ ভিডিও গান "সাইয়্যাঁ বেইমান", ২০১৭ সালের ১৩ জুলাই প্রকাশ করা হয়।
২০১৭ সালের ১ জুন চলচ্চিত্রের সম্পূর্ণ সাউন্ডট্র‍্যাকটি ডিজিটাল স্ট্রিমিংয়ের জন্য স্যাভনে দেয়া হয়।
২০১৭ সালের ২৫ মে এসকে মুভিজের নিজস্ব ইউটিউব চ্যানেলে প্রকাশ করা চলচ্চিত্রটির আনুষ্ঠানিক ট্রেইলার।
চলচ্চিত্রটি ২০১৭ সালের ২৬ জুন বাংলাদেশের ১২৮ প্রেক্ষাগৃহে মুক্তি পায়। এরপর ২৮ জুুুলাই ভারতের ১১২টি প্রেক্ষাগৃহে মুক্তি পায়।
চলচ্চিত্রটি মুক্তির পাঁচ দিনে ৯.১০ কোটি আয় করে।
"বাংলা ট্রিবিউনের" চলচ্চিত্র বিশ্লেষক শেরিফ আল সায়ার চলচ্চিত্রটিকে দিয়েছেন ১/৫। তিনি এই চলচ্চিত্রটিকে দর্শকের সাথে প্রতারণা হয়েছে বলে লিখেন, ""বাজি" (১৯৯৫) ও "সারফারোশ" (১৯৯৯) এবং শাহরুখ খান অভিনীত "বাদশাহ" (১৯৯৯)। এই তিন ছবিকে মিশিয়ে তৈরি হয়েছে "নবাব"। প্রতারণা করা হয়েছে সেই সকল দর্শকের সঙ্গে যারা এই তিনটি ছবিই দেখেছেন।" তবে তিনি ছবিতে শাকিব খানের অভিনয়, চিত্রগ্রহণ, লোকেশন ও মারপিটের প্রশংসা করেছেন। "প্রথম আলোর" চলচ্চিত্র সমালোচক ফাহমিদুল হক লিখেন এটি "জোড়াতালি কাহিনির জমজমাট ছবি"। চলচ্চিত্রের চিত্রগ্রহণ, মারপিট, নেপথ্য সঙ্গীতের প্রশংসা করেলেও তিনি চলচ্চিত্রের চিত্রনাট্য নিয়ে অসন্তোষ প্রকাশ করেন। "দ্য ডেইলি স্টারের" জাহিদ আকবর এটির গল্পে দুর্বলতা খুঁজে পান, তিনি লিখেন ‘‘"নবাব" সিনেমার গল্পের সঙ্গে অন্য সিনেমার টুকরো টুকরো গল্পের মিল খুঁজে পাওয়া যাবে। শাহরুখ খান অভিনীত হিন্দি "বাদশাহ" ছবির সঙ্গে "নবাব" ছবির শেষের দিকে বেশ মিল রয়েছে। আরেকটি হিন্দি সিনেমা "বাজী"র গল্পের আবহও খুঁজে পাওয়া যাবে এতে। পাশাপাশি বাংলাদেশের রিয়াজ-পূর্ণিমা অভিনীত "খবরদার" যাঁরা দেখেছেন তাঁরাও অবাক হবেন "নবাব" এর গল্পে। পরিচালক জয়দীপ মুখার্জি জোর দিয়ে বলতে পারবেন না যে এটি একটি মৌলিক গল্পের সিনেমা।’’। তবে তিনি শাকিব খানের আকর্ষণীয় লুক ও অভিনয়ের প্রশংসা করেন।
২০১৯ সালের ১০ অক্টোবর বাংলাদেশের জনপ্রিয় ভিডিও স্ট্রিমিং প্লাটফর্ম বায়স্কোপে মুক্তি দেয়া হয়। এছাড়াও এটি বৈশ্বিক ভিডিও সেবা মাধ্যম অ্যামাজন প্রাইমেও মুক্তি পায়। চলচ্চিত্রটি ২০২০ সালের ২ আগস্ট বাংলাদেশের টিভি চ্যানেল এনটিভিতে ওয়ার্ল্ড প্রিমিয়ার করা হয়।